РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/564-15

21. децембар 2015. године

Б е о г р а д

ЗАПИСНИК

50. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 21. ДЕЦЕМБРА 2015. ГОДИНЕ

Седница је почела у 14.00 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Јовица Јевтић, Милан Ковачевић, Зоран Милекић, Мујо Муковић, Катарина Ракић, Сузана Спасојевић и Вучета Тошковић.

Седници нису присуствовали чланови Одбора: Драган Јовановић, Јован Марковић, Саша Мирковић, др Владимир Орлић, Горан Ћирић и Слободан Хомен, нити њихови заменици.

Седници је присуствовала из Министарства грађевинарства, саобраћаја и инфраструктуре: Јованка Атанацковић, помоћник министра;

Одбор је једногласно усвојио следећи:

**Д н е в н и р е д**

1. Разматрање Предлога закона о обнови након елементарне и друге непогоде, који је поднела Влада (број 011-3518/15 од 18.12.2015.године).

Прва тачка дневног реда **- Разматрање Предлога закона о обнови након елементарне и друге непогоде, који је поднела Влада**

У уводном излагању Јованка Атанацковић, помоћник министра, је истакла да се овим законом уређује поступак, обнова и пружање помоћи грађанима и привредним субјектима који су претрпели материјалну штету услед елементарних и других непогода. Предлог закона је у складу са чланом 69. став 1. Устава који регулише ситуације у којима се могу наћи грађани услед социјалних и животних тешкоћа. У последње две деценије имали смо много различитих елементарних непогода са људским жртвама и штетама по имовину наших грађана. Влада је предузимала мере за обнову и пружање помоћи, али имајући у виду да нису постојали унапред одређени критеријуми и мерила за пружање те помоћи није било јасно који ће орган координирати средствима за обнову и која ће се правила примењивати. Претходни Закон о отклањању последица поплава у Републици Србији донет је 22. јула 2014. године и важи до краја ове године. Настао је као последица санирања штета које су настале услед поплава из маја 2014. године и оправдан ситуацијом која нас је задесила, али са становишта правне сигурности свакако је сврсисходно да су права и обавезе субјеката, који учествују у оваквим поступцима пружања помоћи унапред дефинисане. Имајући у виду да овакве штете настају услед више силе Република Србија не сноси одговорност, али је неопходно да се грађанима пружи помоћ и омогући лакше превазилажење оваквих ситуација. Овим законом се не стварају никакве нове обавезе за грађане већ се само ствара оквир за пружање помоћи. Нова финансијска обавеза се може створити, у законом прописаним случајевима, али само на основу одлуке Владе. Државним програмима помоћи и обнове, који доноси Влада Републике Србије, утврдиће се мере и критеријуми за пружање помоћи и поступак за санирање последица елементарне и друге непогоде и критеријуми и мерила за утврђивање висине помоћи која ће бити пружена онима којима је помоћ потребна. Влада ће у складу са могућностима Републике Србије одређивати ову помоћ. Овај систем пружања помоћи биће потпуно транспарентан, комплетни подаци на прописан начин, уз неопходне мере заштите личних података, биће презентовани на интернет страници Канцеларије за помоћ и обнову поплављених подручја. Канцеларија ће доношењем овог закона преузети послове који се тичу поступка односно утврђивања даљих евиденција.

Одбор је, у складу са чланом 155. став 2. Пословника Народне скупштине, одлучио, једногласно, да предложи Народној скупштини да прихвати Предлог закона о обнови након елементарне и друге непогоде у начелу.

За известиоца Одбора на седници Народне скупштине одређенa је Катарина Ракић, заменик председника Одбора.

\*

\* \*

На седници је вођен тонски запис.

Седница је закључена у 14.30 сати.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић